**РЕШЕНИЕ № ПВ –129-ПР/2013 год.**

**за преценяване на необходимостта от извършване на оценка на**

**въздействието върху околната среда**

**На основание**: чл. 93, ал. 1 и ал. 5 от Закона за опазване на околната среда(ЗООС); чл.7 ал.1 и чл. 8, ал. 1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31 ал. 4 и ал. 6 от Закона за биологичното разнообразие (ЗБР); чл. 40 ал. 3 и ал. 4, във връзка с чл. 2, ал. 1,т.1 от *Наредбата за условията и реда на извършване на оценка за съвместимостта на планове, програми,проекти и инвестиционни предложения с предмета и целите на опазване на защитените зони*(Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал. 1 и ал.2 от Наредбата за ОС и становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **“Изграждане на производствени стопанства** за производство на аквакултури, включително риба, предприятия за преработка на риба и рибни продукти, предприятия за производство и гранулиране на рибно брашно и фуражи, хидропоника за отглеждане на растителни култури(зеленчуци,билки и др.), складови площи, хладилни камери, включително и халета за ремонт, изработка и подръжка на оборудване**”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони

**местоположение:** в **УПИ 259018, гр. Клисура, Община «Карлово»**

**Възложител: „Еко интер енерджи“ ООД,** гр. Варна

**Характеристика на инвестиционното предложение**:

Ще се използува част (7 дка) от имота с обща площ от 9,9 дка. Предвижда се рециркулационна система за отглеждане на аквакултури при пълно автоматизиране на процесите за отглеждане на риба. Преработката включва почистване, филетиране и последващо замразяване с вакуумиране или опушване на рибата. Капацитет на предприятието – до 600т риба/годишно. Растителните култури ще се отглеждат чрез метода на хидропониката, като се използуват водите от рибопроизводствто .

За бъдещия обект ще се използва изградената в имота инфраструктура, ще бъдат осъществени при необходимост нови вътрешни инсталационни мрежи и връзки.

Подходът към обекта се осъществява чрез съществуваща пътна връзка към път.

Водоснабдяване – чрез новоизграден сондажен кладенец.

Електроснабдяване - чрез използване на наличната в имота ел. мрежа.

За хигиенно-битови нужди на персонала ще се ползва налична битова сграда.

Инвестиционното предложение /ИП/ попада в обхвата на т. 1, буква “е“ от Приложение № 2 на Закона за опазване на околната среда / ДВ.бр.91 /2002 год./ и чл.2 ал.1, т. 1 от Наредбата за ОС.

Площадката на ИП **не попада** в границите на защитени зони по смисъла на Закона за биологичното разнообразие /ЗБР/ от мрежата „Натура 2000”. Най-близките защитени зони са BG 0001389 «Средна гора», включена в списъка на защитените зони за опазване на природните местообитания и на дивата флора и фауна, приета с РМС № РД 661/16.10.2007 г. и BG 0002054 «Средна гора», включена в списъка на защитените зони за опазване на дивите птици, обявена със заповед № РД-273/30.03.2012г. Предвид местоположението и характера на инвестиционното предложение, извършената преценка за вероятната степен на отрицателно въздействие определя, че **няма вероятност** от значително отрицателно въздействие върху видовете, предмет на опазване в защитените зони.

**мотиви:**

**I.Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Производствения процес на рибопроизводство ще е напълно автоматизиран. Ще се обособят отделни участъци: модул за инкубация , модул за подрастващи рибки, модул за угояване, модул за производители, модул за пречистване. Рибата ще се отглежда в закрити помещения с басейни със система за рециркулация на водата. В тази система водата остава в затворено обръщение и се пречиства, за да може да премине отново през басейните, чрез система от тръби. Използва се 100 пъти по-малко вода в сравнение с отглеждането на същото количество риба по традиционните начини.

Капацитетът на инсталацията за преработката на рибни отпадъци ще е до 3 тона на ден и производителност до 300 тона годишно. За изграждането и фунционирането ѝ ще са необходими следните помещения: хладилни камери за рибните отпадъци до преработката им, работни помещения за преработка на рибни отпадъци и гранулиране, склад за сухи рибни отпадъци,склад за суровини за гранулиране-смлени фуражи,склад за опаковки, склад за отпадъци, склад за готова продукция.

Хидропониката е метод за отглеждане на културите в субстрат вместо в почва. Кореновата система на растенията е разположена в напълно стерилен субстрат, което предотвратява развитието на почвени патогени.

В хода на експлоатация на обекта не се предполага значително замърсяване и дискомфорт на околната среда. При строителните дейности се очаква известно шумово натоварване на околната среда. То ще бъде минимално, локализирано в рамките на ограничен район.

* Водата, използвана в производствения процес, ще се пречиства в самата рециркулационна система. Отпадъчна вода от отглеждането на рибата няма, освен от почистването на филтрите. Част от водата, която ще бъде подменяна при почистването на филтрите, ще се пречиства допълнително и ще се събира в басейн и използва за противопожарно осигуряване на обектите и/или напояване на съседни ниви.
* Всички отпадъци, генерирани на площадката ще се събират разделно и временно ще се съхраняват по подходящ начин , съгласно техния произход, вид, състав и характерни свойства в съответствие с изискванията на Закон за управление на отпадъците

**II. Местоположение в това число чувствителност на средата,съществуващото ползване на земята, относително наличие на подходящи територии, качеството и регенеративната способност на природните ресурси в района:**

Реализацията на инвестиционното предложение ще бъде извън границите на защитени зони, съгласно чл. 5 от Закона за биологичното разнообразие и не се очаква да настъпи значително въздействие върху компонентите на околната среда.

* Инвестиционното предложение ще се осъществи извън границите на защитени територии, съгласно Закона за защитените територии.
* Не се очаква засягане на качествата и регенеративната способност на природните ресурси в района.
* БД УВ ИБР Пловдив с писмо изх. № КД-04370/30.10.2013г. е изразила заключение за допустимост на инвестиционното предложение от гледна точка на ПУРБ на ИБР и постигане целите на околната среда.

**III. Способността за асимилация на екосистемата в естествената околна среда**:

* Няма вероятност инвестиционното предложение да доведе до пряко унищожаване, увреждане или фрагментиране на природни местообитания и местообитания на видове, предмет на опазване в най-близките защитени зони, тъй като намерението ще се осъществи в урбанизирана територия, извън границите на зоната и без да се налага изграждане на допълнителна инфраструктура.
* Естеството на развиваната дейност не предполага емисии във води, въздух и почви, включително генериране на шум и отпадъци, в количества, които да окажат пряко или косвено негативно въздействие върху ключови елементи на зоната, респективно върху видовете, предмет на опазване.
* Реализирането на инвестиционното предложение не дава основания за предположения за кумулиране на такива въздействия, които да окажат значително безпокойство на видовете животни, предмет на опазване в зоната, което да доведе до негативни изменения в структурата и функциите на популациите им.
* С писмо изх. № 6542/12.11.2013г. РЗИ- Пловдив е определила липсата на здравен риск при реализацията на инвестиционното предложение.

**IV. Характеристика на потенциалните въздействия-териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалния обхват на въздействие в резултат на строителството и експлоатацията на инвестиционното предложение е ограничен и локален в рамките на имота.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии :**

Възложителят е уведомил за своето инвестиционно предложение кметовете на Община „Карлово” и гр. Клисура, както и засегнатото население чрез обяви на информационно табло и във вестник. Осигурен е обществен достъп по реда на чл. 6, ал. 9 от Наредбата за ОВОС. Към момента на издаване на настоящото решение не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ-Пловдив пред Министъра на околната среда и водите и/или Административен съд–Пловдив в 14-дневен срок от съобщаването му на заинтересованите лица и организации по реда на Административно-процесуалния кодекс.**

**ТАМЕР БЕЙСИМОВ…………… 28.11. 2013г.** *Директор на РИОСВ - Пловдив*